Alexandr Nikolajevič Radiščev

[náhľad|Pamätník v [Moskva|Moskve]]
**Alexandr Nikolajevič Radiščev** (; * 31. august 1749, Moskva, Rusko – † 25. september 1802, Petrohrad) bol ruský filozof a spisovateľ, predstaviteľ osvietenstva.

Pochádzal zo šľachtickej rodiny, najprv študoval od siedmich rokov v Moskve, potom v rokoch 1762-1766 v petrohradskej kadetnej škole a nakoniec päť rokov chémiu a lekárstvo v Lipsku.
Výrazne ho oslovili osvietenské myšlienky francúzskych filozofov 18. storočia, hlavne myšlienky J. J. Roussaeua.
Pre svoj dôrazný senzualizmus, v ktorom ho ovplyvnili umelecké postupy anglického sentimentalistického spisovateľa Laurenca Sterna, a pre svoj záujem o emocionálne momenty ľudskej povahy býva označovaný za predstaviteľa osvietenského a revolučného krídla v ruskom sentimentalizme.
V roku 1771 vstúpil do štátnej služby, onedlho potom nastúpil k vojsku, ale čoskoro šiel do výslužby. Roku 1778 znova vstúpil do štátnej služby. Bol mierny voči podriadeným a vynikal nestrannosťou. To, že zastával pomerne vysoké úrady na rôznych miestach štátnej adiministratívy, mu dalo možnosť spoznať zblízka údel prostého ľudu. Tým sa u neho posilnili opozičné nálady. V tom čase ho začala zaujímať aj literatúra.

## Cesta z Petrohradu do Moskvy
Roku 1790 založil vlastnú tlačiareň, v ktorej vydal *List priateľovi žijúcemu v Toboľsku* (Письмо к другу, жительствующему в Тобольске, по долгу звания своего) a známe dielo *Cesta z Petrohradu do Moskvy* (Путешествие из Петербурга в Москву) s odvážnymi úvahami o nevoľníctve, ktoré venoval priateľovi Kutuzovovi. Je to súbor čŕt, pozorovaní, alegórií a úvah o súdobom ruskom živote, predovšetkým o prostredí ruskej feudálnej dediny. Kniha bola vydaná anonymne. Z taktických príčin a v súlade s dobovou sentimentalistickou obľubou štylizovať bola napísaná ako súbor výňatkov z autorovho osobného cestovného denníku. Vo svojom  celku však prekročil obvyklé medze osvietenského kriticizmu natoľko, že vyznieva ako úplné odsúdenie celého panujúceho poriadku a jeho ideologickej nadstavby. Kniha obsahuje mnoho priamych obrazov feudálneho útlaku nevoľníkov. Zobrazuje ich zúfalú sociálnu situáciu a ich nemenej zúfalé a ponižujúce bezprávne postavenie.   
Kniha bola veľmi úspešná a tak sa dostala aj ku Kataríne II.. Proti Radiščevovi sa začalo viesť vyšetrovanie, uväznili ho, a na Katarínino želanie ho odsúdili na smrť. Rozsudok bol potom zmenený na vyhnanstvo na Sibíri. 
Neskôr Radiščeva Alexander I. úplne oslobodil a znovu ho prijali do štátnej služby. Vyhnanstvo však podlomilo jeho fyzické a psychické sily do tej miery, že krátko po prijatí do štátnej služby spáchal samovraždu.
Jeho dielo *Cesta z Petrohradu do Moskvy* je významným a pozoruhodným pamätníkom svojej doby, Radiščev v ňom odvážne obhajuje ľudskú slobodu. 
V roku 1858 vyšlo dielo v Londýne a roku 1876 v Lipsku. V Rusku povolili vytlačiť výťah z neho roku 1868. Až roku 1870 vyšiel text vo vybraných spisoch podľa vydania z roku 1790, ale aj toto vydanie bolo zničené. 
Roku 1888 vytlačili na povolenie len 99 exemplárov diela, jeho básne sa dlho nemohli uverejňovať, a ani jeho meno nebolo dovolené spomínať v tlači.

Do dejín literatúry vstúpil ako priekopník sociánokritickej tradície ruskej klasickej literatúry.

## Dielo
### Filozofické a literárno-kritické práce
* 1771 *Úvahy o gréckej histórii* (Размышления о греческой истории)
* 1780 *Slovo o Lomonosovovi* (Слово о Ломоносове)
* 1789 *Beseda o tom, kto je synom vlasti* (Беседа о том, что есть сын Отечества)
* 1792—1795 *O človeku, o jeho smrteľnosti a nesmrteľnosti* (О человеке, о его смертности и бессмертии)
* 1811 *Pomník daktylotrochejskému bohatierovi* (Памятник дактилохореическому витязю)

### Poézia
* 1779-1782 *Stvorenie sveta* (Творение мира)
* 1783 *Voľnosť* (Вольност)
* 1791 * Chceš vedieť, kto som?* (Ты хочешь знать кто я?
* 1792 *Modlitba* (Молитва)
* 1799 *Bova* (Бова)
* 1799 *Žeriavy* (Журавли)
* 1800 *Idyla* (Идиллия)
* 1800 *Óda na môjho priateľa* (Ода к другу моему)
* 1801 *Sapfické strofy* (Сафические строфы)
* 1802 *Osemnáste storočie* (Осьмнадцатое столетие)
* 1807 *Piesne spievané na pretekoch na počesť starých slovanských bohov* (Песни, петые на состязаниях в честь древним славянских божествам)
* 1807 *Historická pieseň* (Песнь историческа, publikováno)

### Próza
* 1773 *Denník jedného týždňa* (Дневник одной недели)
* 1789 *Život Fjodora Vasilieviča Ušakova* (Житие Фёдорa Васильевичe Ушаковa)
* 1790 *List priateľovi žijúcemu v Toboľsku* (Письмo к другу, жительствующему в Тобольске)
* 1790 *Cesta z Petrohradu do Moskvy* (Путешествие из Петербурга в Москву)
* 1906 *Zápisky z cesty na Sibír* (Записки путешествия в Сибирь)

## Zdroje
* 
* KULEŠOV, Vasilij Ivanovič: *Istorija russkoj literatury XIX veka.* Vydavateľstvo МГУ, Moskva: 1997. 624 s. ISBN 5-211-03044-3
* 

## Iné projekty

Kategória:Ruskí filozofi
Kategória:Ruskí spisovatelia
Kategória:Obete samovrážd
Kategória:Osobnosti na ruských poštových známkach
Kategória:Osobnosti z Petrohradu